text: Så flot blev fiskekutteren, som er lavet af balloner
  17 oktober 2014 kl. 05.32
  Fredag eftermiddag kommer Kaptajn Vom til Esbjerg Storcenter og indtager fiskekutteren, som er lavet af balloner. Hele ugen har nordiske ballonkunstnere holdt workshop i butikscentret.
  Og sent torsdag var det næsten færdige resultat at se. Der er brugt ca. 100 arbejdstimer på projektet, oplyser Asger Rasmussen, som står bag arrangementet.
  - Vi kommer så tit ud på kongresser og arrangementer verden over, og der møder vi hele tiden instruktører af allerhøjeste klasse, forklarede han mandag til TV SYD. Men i stedet for at vi skulle komme til dem i England eller USA, så kunne vi jo invitere en dygtig instruktør til Danmark.
  Det er den internationale ballonartist Colin Myles, der kommer til Esbjerg for at bygge en skulptur i balloner.
  - Det er blevet en kæmpe fiskekutter, bestående af tusindvis af balloner - og en helt unik skulptur, som meget få danskere nogensinde har set mage til, noterer Asger Rasmussen i dag.
  